Komisijos reglamentas (EB) Nr. 256/2002
2002 m. vasario 12 d.
dėl laikino leidimo naudoti naujus priedus, laikino leidimo naudoti priedą pratęsimo ir nuolatinio leidimo naudoti pašarų priedą
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 2205/2001 [2], ypač į jos 3, 9d ir 9e straipsnius,
kadangi:
(1) Direktyvoje 70/524/EEB yra numatyta, kad persvarsčius paraišką, pateiktą remiantis tos direktyvos 4 straipsnio nuostatomis, gali būti leidžiama naudoti naujus priedus ar nauja paskirtimi senuosius.
(2) Direktyvos 70/524/EEB 9e straipsnio 1 dalyje yra numatyta, kad gali būti laikinai leidžiama naudoti naujus priedus arba naujai paskirčiai senuosius, jei laikomasi šios direktyvos 3a straipsnio b-e punktų reikalavimų ir jeigu, atsižvelgiant į turimus rezultatus, galima pagrįstai daryti prielaidą, kad naudojami pašaruose jie turi vieną iš 2 straipsnio a punkte nurodytų poveikių. Minėtos direktyvos C priedo II dalyje nurodytiems priedams šis laikinas leidimas suteikiamas ne ilgesniam kaip ketverių metų laikotarpiui.
(3) Įvertinus pateiktus dokumentus dėl I priede aprašytų birumą gerinančių medžiagų "natrio ferocianido" ir "kalio ferocianido" paaiškėjo, kad šie priedai atitinka anksčiau minėtus reikalavimus. 2001 m. gruodžio 3 d. Gyvūnų mitybos mokslinis komitetas (SCAN) pateikė palankią nuomonę dėl birumą gerinančių medžiagų saugumo. Todėl laikinai, ne ilgiau kaip ketverius metus, jas turėtų būti leidžiama naudoti.
(4) Komisijos reglamente (EB) Nr. 937/2001 [3] pratęstas laikinas leidimas naudoti mikroorganizmų preparatą Bacillus cereus var. toyoi (NCIMB 40112; Toyocerin®), skirtą mėsiniams viščiukams, dedeklėms vištoms, veršeliams, penimiems galvijams, patelėms ir penimiems triušiams. Leidimas suteiktas iki 2002 m. kovo 1 d., kad pakaktų laiko iš naujo įvertinti padermės atsparumą tetraciklinui, kaip to reikalauja SCAN, atsižvelgdamas į informaciją, gautą nuo to laiko, kai ši medžiaga buvo pirmą kartą laikinai patvirtinta.
(5) Reikalingus duomenis Komisija gavo 2001 m. rugsėjo 17 d. Remdamasis jais, SCAN savo ataskaitoje apie produktą Toyocerin®, patvirtintoje 2001 m. gruodžio 5 d., padarė išvadą, kad, įvertinus pateiktus dokumentus, minimą produktą galima lakyti saugiu toksinų susidarymo ir atsparumo antibiotikams atžvilgiu.
(6) Po to, kai Komisija, remdamasi naujais duomenimis, įsitikino, kad yra laikomasi Direktyvos 70/524/EEB 3a straipsnio b-e punktų reikalavimų, laikiną leidimą naudoti preparatą Bacillus cereus var. toyoi (NCIMB 40112) mėsiniams viščiukams, dedeklėms vištoms, veršeliams, penimiems galvijams, patelėms ir penimiems triušiams šerti reikėtų suteikti likusiai didžiausio leistino penkerių metų laikotarpio daliai. Atsižvelgiant į tai, kad laikinas leidimas nuo 2001 m. vasario 21 d. iki 2001 m. gegužės 31 d. buvo laikinai sustabdytas, jis turėtų baigtis 2004 m. spalio 7 d.
(7) Laikinas leidimas mikroorganizmų preparatą Bacillus cereus var. toyoi (NCIMB 40112) naudoti šeriant paršelius, kiaules ir paršavedes baigėsi 1999 m. balandžio 21 d., pasibaigus didžiausiam leistinam penkerių metų laikotarpiui.
(8) Savo ataskaitoje apie produktą Toyocerin®, patvirtintoje 2001 m. gruodžio 5 d., SCAN patvirtino, kad šis produktas, naudojamas šeriant paršelius, kiaules ir paršavedes, atitinka Direktyvos 70/524/EEB 3a straipsnio b-e punktų reikalavimus. Be to, SCAN ataskaitoje yra padaryta palanki išvada dėl Toyocerin® veiksmingumo paršeliams iki dviejų mėnesių ir paršavedėms.
(9) Dėl to, kad laikomasi visų Direktyvos 70/524/EEB 3a straipsnio reikalavimų, turėtų būti suteiktas nuolatinis leidimas naudoti mikroorganizmų preparatą Bacillus cereus var. toyoi (NCIMB 40112) paršeliams ir paršavedėms šerti laikantis III priede aprašytų sąlygų.
(10) Įvertinus dokumentus paaiškėjo, kad, norint apsaugoti darbuotojus nuo priedų poveikio, gali būti reikalaujama laikytis tam tikros tvarkos. Tačiau minėtą apsaugą turėtų užtikrinti 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti [4] taikymas.
(11) Šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
I priede išvardytus "rišiklių, birumą gerinančių medžiagų ir koaguliantų" grupei priskiriamus priedus leidžiama naudoti kaip pašarų priedus laikantis minėtame priede nustatytų reikalavimų.
2 straipsnis
Laikinas leidimas naudoti II priede nurodytą "mikroorganizmų" grupei priskiriamą preparatą pratęsiamas laikantis tame priede nustatytų reikalavimų.
3 straipsnis
III priede nurodytą "mikroorganizmų" grupei priskiriamą preparatą leidžiama neribotą laiką naudoti kaip pašarų priedą laikantis tame priede nustatytų reikalavimų.
4 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. vasario 12 d.